Diit 83
Pal kɛ kui̱ juɔ̱c ji̱ tɛ̈r ji̱ Juudh
(Dit A-thap)
1
Aɣ Kuoth /cu lɛ biɛt,
/cu waŋdu bi kum cu bit
lö Kuoth!
2
Kɛ ɣöö kɛn ji̱ tɛ̈ru tekɛ ni gaak,
ci nɛy tin lökɛ ji̱ wuɔ̱thkiɛn
kap nhial.
3
Cikɛ cär ti jiäk rialikä
kɛ kui̱ nɛɛniku,
matkɛ ca̱a̱pkiɛn kɛ kui̱ nɛɛni
tin gaŋi.
4
Kä ruackɛ wäkɛ i̱, “Bia na̱knɛ kɛ
ɛ bikɛ thuuk /cikɛ bi
la do̱r,
kä ɛ ciöt I-thɛ-rɛl /ca lɛ
nyɔk kɛ ti̱em
amäni cäŋ kɛl.”
5
Kɛn cikɛ ca̱r kɛl mat kɛɛl,
cikɛ mat ruac la̱t kɛ lo̱kdu,
6
kɛn ji̱ Ɛ-dɔm kɛnɛ ji̱ I-ca-mel,
kɛ ji̱ Mo-ab kɛnɛ ji̱ Ɣɛ̈g-ri.
7
Kɛ ji̱ Gi-bɛl kɛnɛ ji̱ Am-on
kɛ Ä-ma-lek,
kɛ ji̱ Pi-li-thɛt kɛnɛ
nɛy tin cieŋ kä Dhor.
8
Cu mäni ji̱ A-thi-ri-ya
bä cikɛ rɔ̱ ma̱tkɛ,
cukɛn cua̱ buɔ̱m gan Lot.
9
Lätnikɛ kä mëë ci kɔŋ lät
kä ji̱ Mid-yan,
ce̱tkɛ duŋ ji̱ Ci-cɛ-ra kɛnɛ
Ya-bin jɔk kiɛɛr Ki-con,
10
tëë cua däk kä Een-dor,
tëë cu ce̱tnikɛ wär ɣɔ̱ɔ̱k piny.
11
Kä lätni bööthkiɛn ce̱tkɛ
O-reb kɛnɛ Dheeb,
kä lätni ruëëckiɛn kä mi
ce̱tnikɛ Dhɛ-bɛ̈ kɛnɛ
Dhal-mu-na,
12
tëë ruac i̱,
“Ka̱nɛ mun la̱k ɣɔ̱ɔ̱k Kuɔth
ka̱nɛ jɛ ɛ la duŋdan.”
13
Jaknikɛ kä ce̱tnikɛ ruɔth
lö Kuothdä,
ɛ kɛ ce̱tnikɛ jil mi lɔk
jiɔam ɛ.
14
Cätdi nikɛ mac in la rup a pɛt,
kɛnɛ bo̱l maac mi pɛt
rɛy pa̱a̱m,
15
inɔ jockɛ kɛ jiɔamdu min leth,
kä jakni kɛ kä dual
kɛ tul jiɔamdu.
16
Ku kɛ thiäŋ kɛ pöc,
dɔ̱ŋ dëë kɛ ciötdu
ŋäth lö Kuoth Nhial.
17
Akɛ muɔckɛ pöc kɛnɛ buar
mi bi te thi̱n ni ciaŋ,
kä akɛ li̱w kɛ buariɛn kɛɛl.
18
Ɛ jɛ ba ŋa̱c ɛ kɛn ɛn ɣöö
ɛ ji̱n kä rɔa,
ɛn min cɔalkɛ ciötdɛ Kuoth Nhial,
ɛ ji̱n in la Ruey Ɣɔaa
ni kɛɛliw.
